Hodiaŭ estas la Monda Tago de Savkopio. Kial la 31a de marto estas tiu tago? La frapfrazo de ĝi estas “La 1an de aprilo, iuj ŝercoj ne estas amuzaj.” Tiu ja estas la okazo. La retejo pri ĝi estas havebla en kelkaj lingvoj, tamen ne en Esperanto.

Savkopio estas kopio de datumo por ĝin savi se la originala datumo fariĝas ne plu havebla. Savkopio estas tre grava kaj la manko de ĝi estas problemo kion mi konas.

Perdi komutilon estas sufiĉe malbona okazo sed perdi datumon povas esti eĉ pli malbona. Komputilo estas anstataŭigebla. Datumo ne.

Mi estas tiu, al kiu miaj familianoj kaj amikoj venas kiam ili havas problemojn kun siaj komputiloj. Mi provas ripari la komputilojn sed iam riparado ne eblas. Pro tio, kiam komputilo ne plu funkcias, la unua demando kion mi demandas estas ĉu la posedanto faris savkopion.

La respondo preskaŭ ĉiam estas “ne.”

Certe mi provas savi la datumon tiuokaze. Antaŭ ol mi provas ripari la komputilon, mi uzas kelkajn rimedojn por atingi la datumon de ĝi. Tio ofte estas eblo. Tamen, iam tio ne eblas kaj la datumo estas perdita por ĉiam. Mi malamas diri tion al iu pli ol mi malamas diri ke la komutilo estas tute rompita.

Teknologio estas mirinda sed ĝi ne estas perfekta. Problemoj okazos. Oni ne povas gardi sian komputilon kontraŭ misfunkciado sed oni ja ĉiam povas savi sian datumon kontraŭ perdo.

Se vi estas tiu, kiu ne jam havas savkopion de la datumo, mi petas al vi, faru tion hodiaŭ. Helpu al via estonteca memo. Ĉu per fulmomemorilo aŭ per retejo, faru kopion de viaj gravaj dosieroj. Tiel, kiam via teknologio misfunkcias, vi ne devas zorgi pri ĉu vi perdas la bildojn, la dosierojn de laboro aŭ ludo, la muzikon, ktp. Eĉ se vi devus aĉeti novan komputilon, vi ne povus aĉeti tiajn memoraĵojn.

Tial, savkopioj estas tre farendaj.